Broj: 711-I-595-M-23/19-02-17

Zagreb, veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15, u daljnjem tekstu: ZSSI), **na zahtjev dužnosnika Ivana Mijandrušića, općinskog načelnika Općine Gračišće, za davanjem mišljenja Povjerenstva,** na 39. sjednici, održanoj 21. veljače 2019.g., daje sljedeće:

**MIŠLJENJE**

1. **Sukladno odredbama ZSSI-a nema zapreke da se obiteljsko poljoprivredno gospodarstvo (u daljnjem tekstu: OPG) čiji nositelj je dužnosnik** **Ivan Mijandrušić, općinski načelnik Općine Gračišće javi na javni natječaj za dodjelu u zakup državnog poljoprivrednog zemljišta koje se nalazi na području Općine Gračišće te sklopi ugovor o zakupu s Republikom Hrvatskom.**
2. **Povjerenstvo ukazuje dužnosniku Ivanu Mijandrušiću da se u cilju zaštite vlastite vjerodostojnosti i očuvanja povjerenja građana u tijela javne vlasti, izuzme od svakog, pa i posrednog, oblika sudjelovanja u postupku provedbe javnog natječaja iz točke I. ove izreke. Dužnosnik se također upućuje da okolnost da se OPG, čiji je nositelj, prijavio na navedeni natječaj deklarira članovima Općinskog vijeća Općine Gračišće te da istu okolnost javno objavi na internetskim stranicama navedene Općine.**
3. **Dužnosnik Ivan Mijandrušić dužan je izuzeti se od potpisivanja ugovora o zakupu poljoprivrednog zemljišta u ime Republike Hrvatske s OPG-om čiji je nositelj.**

Obrazloženje

Zahtjev za davanjem mišljenja Povjerenstva podnio je dužnosnik Ivan Mijandrušić, općinski načelnik Općine Gračišće. U knjigama ulazne pošte zahtjev je zaprimljen 6. veljače 2019.g. pod poslovnim brojem 711-U-693-M-23/19-01-3, povodom kojeg se vodi predmet broj M-23/19.

Člankom 3. stavkom 1. podstavkom 43. ZSSI-a, propisano je da su općinski načelnici i njihovi zamjenici dužnosnici u smislu navedenog zakona, stoga je dužnosnik Ivan Mijandrušić, povodom obnašanja dužnosti općinskog načelnika Općine Gračišće obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik u bitnom navodi da je prema Zakonu o poljoprivrednom zemljištu („Narodne novine“ broj 20/18. i 115/18.) predviđena mogućnost raspolaganja poljoprivrednim zemljištem u vlasništvu države putem zakupa i prodaje temeljem Programa raspolaganja poljoprivrednim zemljištem u vlasništvu države. Nadalje se navodi da prema članku 38. navedenog Zakona ugovor o zakupu sklapa općinski načelnik odnosno gradonačelnik u ime Republike Hrvatske te da sukladno članku 66. tog Zakona ugovor o prodaji također sklapa općinski načelnik odnosno gradonačelnik u ime Republike Hrvatske.

Dužnosnik iznosi da je kao nositelj obiteljskog poljoprivrednog gospodarstva (u daljnjem tekstu: OPG) mirni posjednik …………………………………………………………. od 1997.g., četiri godine prije nego je stupio na dužnost općinskog načelnika Općine Gračišće, kada je stekao pravo zakupa na istim česticama te se navodi da su u 2013.g. i 2019.g. također sklopljeni ugovori za iste čestice. Dužnosnik ističe da postoji interes za kupnju tih čestica te od Povjerenstva traži mišljenje bi li se u slučaju da se OPG, čiji je nositelj, prijavi na javni natječaj za njihov zakup ili prodaju dužnosnik našao u situaciji sukoba interesa, obzirom da je povodom obnašanja navedene dužnosti potpisnik ugovora o zakupu ili ugovora o prodaji.

Zahtjevu za očitovanjem prileži Ugovor o privremenog korištenju poljoprivrednog zemljišta u vlasništvu Republike Hrvatske koji je dana 1. veljače 2019.g. sklopila Općina Gračišće, zastupana po dužnosniku Damiru Baćcu, zamjeniku općinskog načelnika Općine Gračišće, kao davatelju, te OPG Ivana Mijandrušića, kao privremenom korisniku, kojim se na privremeno korištenju navedenom OPG-u daje poljoprivredno zemljište na rok od dvije godine odnosno do sklapanja ugovora o zakupu ili prodaji. Člankom 6. tog Ugovora utvrđuje se da je OPG Ivan Mijandrušić mirni posjednik navedenog zemljišta od 1997.g. temeljem sklopljenog ugovora o zakupu te je iz razloga isteka ugovora o privremenom korištenju iz 2013.g. isti podnio zahtjev za produljenje (ponovno sklapanje) dana 23. siječnja 2019.g.

Očitovanju prileži i Ugovor o privremenog korištenju poljoprivrednog zemljišta u vlasništvu Republike Hrvatske koji je dana 16. travnja 2013.g. sklopila Republika Hrvatska, zastupana po ravnateljici Agencije za poljoprivredno zemljište Smiljani Goreti Ban, kao davatelju, te OPG Ivana Mijandrušića, kao privremeni korisnik, kao i Ugovor o zakupu poljoprivrednog zemljišta sklopljen 5. ožujka 1997.g. između Općine Gračišće, kao zakupodavatelja, zastupane po tadašnjem općinskom načelniku Adrianu Putinji, te tri fizičke osobe, među kojima se navodi i Ivan Mijandrušić, kao zakupaca.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 31. stavkom 1. Zakona o poljoprivrednom zemljištu propisano je da se poljoprivredno zemljište u vlasništvu države daje u zakup putem javnog natječaja na rok od 25 godina s mogućnošću produljenja za isto razdoblje.

Stavkom 5. istog članka propisano je da odluku o raspisivanju javnog natječaja za zakup donosi općinsko ili gradsko vijeće na čijem se području zemljište nalazi, o čemu je jedinica lokalne samouprave dužna obavijestiti županiju i Ministarstvo.

Stavcima 12. do 14. istog članka propisano je da odluku o izboru najpovoljnije ponude za zakup donosi općinsko ili gradsko vijeće odnosno Gradska skupština Grada Zagreba, na čijem se području zemljište nalazi na prijedlog Povjerenstava za zakup na poljoprivrednom zemljištu u vlasništvu države (u daljnjem tekstu: Povjerenstvo za zakup) pri čemu jedinice lokalne samouprave istu dostavljaju na prethodno mišljenje županiji i suglasnost Ministarstvu, a Grad Zagreb na suglasnost Ministarstvu. Povjerenstvo za zakup imenuje predstavničko tijelo jedinica lokalne samouprave odnosno Grada Zagreba, a čini ga pet članova: po jedan predstavnik pravne, geodetske i agronomske struke te dva predstavnika općinskog ili gradskog vijeća odnosno Gradske skupštine Grada Zagreba, na čijem se području zemljište nalazi. Članovi Povjerenstva iz stavka 13. ovoga članka kao i članovi njihovih obiteljskih poljoprivrednih gospodarstava ne mogu biti sudionici javnih natječaja za zakup i prodaju koji su u nadležnosti rada tog Povjerenstva.

Člankom 33. istog Zakona propisano je da stručne poslove u vezi s postupkom provedbe javnog natječaja za zakup obavlja upravno tijelo općine ili grada odnosno Grada Zagreba nadležno za poljoprivredu.

Člankom 37. Zakona o poljoprivredi propisano je da se početna zakupnina utvrđuje prema površini i kulturi katastarske čestice te jediničnoj zakupnini prikazanoj po županijama, katastarskim općinama i katastarskim kulturama, a za Grad Zagreb po katastarskim općinama i katastarskim kulturama. Jediničnu zakupninu i način izračuna početne zakupnine za zakup Vlada Republike Hrvatske propisuje uredbom.

Istim Zakonom, člankom 38. propisano je da na temelju odluke o izboru najpovoljnije ponude na javnom natječaju za zakup, općinski načelnik, odnosno gradonačelnik u ime Republike Hrvatske i podnositelj ponude sklapaju ugovor o zakupu u pisanom obliku. Stavkom 8. istog članka propisano je da je zakupnik dužan jedinici lokalne samouprave, odnosno Gradu Zagrebu na čijem se području zemljište nalazi podnositi godišnje izvješće o ispunjavanju ciljeva Gospodarskog programa svake godine do kraja ožujka za prethodnu godinu.

U konkretnom slučaju dužnosnik Ivan Mijandrušić je kao fizička osoba u svojstvu zakupca bio posjednik navedenog poljoprivrednog zemljišta u kontinuitetu od 1997.g., odnosno prije stupanja na dužnost općinskog načelnika koju obnaša od 2001.g., da bi potom na istom nastavio obavljati samostalnu poljoprivrednu djelatnost od 2013.g. putem OPG-a u kojem je nositelj te je i trenutni posjednik poljoprivrednog zemljišta na temelju sklopljenog ugovora o privremenom korištenju kojeg je potpisao njegov zamjenik u ime Općine Gračišće.

Iz citiranih odredbi Zakona o poljoprivrednom zemljištu proizlazi da općinski načelnik, odnosno gradonačelnik sklapa ugovor o zakupu poljoprivrednog zemljišta u ime Republike Hrvatske. Povjerenstvo stoga utvrđuje da takav ugovor ne predstavlja poslovni odnos između zakupnika i jedinice lokalne samouprave na čijem se području zemljište nalazi, već poslovni odnos između zakupnika i Republike Hrvatske. Slijedom navedenoga, u konkretnom slučaju ne dolazi do primjene zabrana iz članka 17. stavka 1. ZSSI-a te nema zapreke da se dužnosnik Ivan Mijandrušić, općinski načelnik Općine Gračišće kao nositelj OPG-a, javi na javni natječaj i sklopi ugovor o zakupu državnog poljoprivrednog zemljišta.

Povjerenstvo ističe da su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti, kao i u cilju očuvanja povjerenja građana u tijela javne vlasti, ne koriste obnašanje javne dužnosti za osobni probitak ili probitak osobe koja je s njima povezana. S obzirom da predstavničko tijelo jedinice lokalne samouprave na čijem se području zemljište nalazi raspisuje javni natječaj za zakup poljoprivrednog zemljišta u vlasništvu Republike Hrvatske i donosi odluku o izboru najpovoljnije ponude, dužnosnik Ivan Mijandrušić upućuje se da na sjednici Općinskog vijeća Općine Gračišće obavijesti članove Općinskog vijeća da se kao nositelj OPG-a prijavio na navedeni natječaj. Istu okolnost dužnosnik je dužan objaviti na službenim internetskim stranicama Općine Gračišće. Na taj način skreće se pozornost članovima predstavničkog tijela Općine Gračišće i zainteresiranoj javnosti na potrebu kontrole provedbe predmetnog javnog natječaja te, ukoliko dođe do sklapanja ugovora, na potrebu provođenja nadzora nad izvršavanjem istog.

Iako Zakonom o poljoprivredom zemljištu nije predviđeno da općinski načelnik sudjeluje u provođenju natječaja za dodjelu u zakup državnog poljoprivrednog zemljišta, Povjerenstvo ukazuje dužnosniku Ivanu Mijandrušiću da se izume od svakog, pa i posrednog, oblika sudjelovanja u postupku raspisivanja i provedbe predmetnog javnog natječaja te određivanja visine početne zakupnine.

Ukoliko ponuda OPG-a čiji je nositelj dužnosnik Ivan Mijandrušić bude izabrana kao najpovoljnija te dođe do sklapanja ugovora o zakupu, Povjerenstvo ukazuje dužnosniku da u cilju otklanjanja svake sumnje da je koristio dužnost općinskog načelnika za vlastiti probitak, ovlasti svog zamjenika na sklapanje predmetnog ugovora o zakupu u ime Republike Hrvatske.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Ivan Mijandrušić, elektroničkom dostavom
2. Objava na internetskoj stranici Povjerenstva
3. Pismohrana